Verwoestende storms: Dodetal styg; rampgebiede verklaar | Maroela Media
Dié storms wat veral stortvloede tot gevolg gehad het, het 'n spoor van vernietiging agtergelaat nadat dit onder meer openbare instellings, kommersiële eiendomme, behuisingsinfrastruktuur, paaie en brûe verwoes het. Water- en kragtoervoerprobleme is ook in talle dorpe aangemeld as gevolg van die storms.
Onder die 11 mense wat dood is, is 'n agtjarige kind wat deur weerlig getref is en 'n 46-jarige man wat verdrink het toe hy 'n rivier probeer oorsteek het. 'n Polisiebeampte is dood toe reuseskeepshouers deur die stormwind omgewaai en bo-op sy motor geval het. Nog 'n man wat saam met hom in die motor was, is beseer. Vier ander mense, onder wie 'n kleuter wat deur vloedwater meegesleur is toe 'n kleuterskool oorstroom is, het omgekom.
Willies Mchunu, KwaZulu-Natal se nuwe premier, het gesê minstens 133 skole in dié provinsie benodig herstelwerk ná die storm. Herstelwerk aan slegs die skole in die provinsie word geraam op ongeveer R136,5 miljoen.
Die versekeringsgroep Santam het Donderdagaand in 'n verklaring gesê dat hy spesiale eise- spanne na dié dele van die land stuur om sy lede by te staan wat deur die storm geraak is. Die organisasie het gesê sy fokus is nou op die implementering van sy noodbestuursplan.
Ebrahim Asmal, Santam se uitvoerende hoof van eise, het gesê dié plan behels die versending van spesiale eise- spanne na geaffekteerde gebiede om direk met kliënte te werk.
"Die omvang en geografiese verspreiding van hierdie storm het ons eisespanne onder geweldige druk geplaas. In sulke situasies is ons prioriteit altyd om te help in noodgevalle, veral in gevalle waar individue byna alles verloor het as gevolg van die storm," het Asmal gesê.
"In sulke omstandighede duur dit gewoonlik 'n paar dae om 'n volledige prentjie van die skade te kry en om die koste en die omvang van die eise wat ontvang word te bepaal. Ons sal eers 'n akkurate beeld van die impak van die storm in die volgende 48 uur kan gee."
Mchunu het intussen KwaZulu-Natal tot 'n rampgebied verklaar. David Makhura, premier van Gauteng, het ook sommige dele van Gauteng tot 'n rampgebied verklaar.